Gleðiefni að samtalið um bækur lifi góðu lífi Birna Dröfn Jónasdóttir skrifar 16. nóvember 2019 09:30 Konur lesa mun meira en karlar samkvæmt könnuninni . Fréttablaðið / Stefán „ Miðstöð íslenskra bókmennta lét gera könnunina ásamt nokkrum samstarfsaðilum á bókmenntasviðinu , “ segir Hrefna Haraldsdóttir , framkvæmdastjóri Miðstöðvar íslenskra bókmennta . Lestrarkönnun var lögð fyrir 2.978 Íslendinga í október og var svarhlutfall 51 prósent . Þar var kannað viðhorf Íslendinga til bóklestrar og ýmissa tengdra þátta . „ Niðurstöðurnar sýna að lestur hefur heldur aukist og að hljóðbókin er að sækja fram , “ segir Hrefna . Um 80 prósent Íslendinga höfðu lesið hefðbundnar bækur á síðustu tólf mánuðum , 31 prósent hafði lesið rafbækur og 41 prósent hlustað á hljóðbækur sem er sex prósentustigum meira en í könnun frá árinu 2018 . Íslendingar lesa eða hlusta að meðaltali á 2,3 bækur á mánuði samkvæmt niðurstöðum könnunarinnar . „ Þetta eru jákvæðar niðurstöður og mikil hækkun síðan úr könnun fyrir tveimur árum en þá var meðaltalið tvær bækur á mánuði , “ segir Hrefna . „ Afkastamestu lesendurnir í ár eru konur og barnafjölskyldur . Því fleiri sem börnin eru á heimilinu , því meira er lesið , “ segir Hrefna en að jafnaði lesa konur 3,1 bók á mánuði en karlar 1,5 bækur . Um 76 prósent þeirra kvenna sem svöruðu könnuninni höfðu lesið eða hlustað á bók síðastliðna 30 daga á móti 54 prósentum karla . „ Það er reyndar ekki nýtt að konur lesi meira en karlar en það var líka þannig í síðustu könnunum , “ segir Hrefna . „ Í könnuninni er líka spurt út í tungumálalestur og þar blikka ákveðin viðvörunarljós því að hópurinn á bilinu 18 - 35 ára les marktækt oftar en aðrir aldurshópar á öðrum tungumálum en íslensku , “ segir Hrefna . „ Þetta er eitthvað sem við þurfum að vera meðvituð um þrátt fyrir að margt geti skýrt þetta , “ segir hún og nefnir sem dæmi að á þessu aldursbili sé stærstur hluti námsmanna og að mikið af námsbókum sé á öðrum tungumálum en íslensku . „ Þó að þetta sé ákveðið hættumerki er auðvitað gott að við sem lítil þjóð getum lesið á mörgum tungumálum , “ bætir Hrefna við . „ Við þurfum þó að halda áfram að hvetja til lestrar á íslensku og vinna markvisst að þýðingunum , þannig getum við aukið úrval og framboð af lesefni á íslenskri tungu , “ segir hún . Hvað varðar val á lesefni sýna niðurstöður könnunarinnar fram á að helmingur svarenda fái hugmyndir að lesefni frá vinum og vandamönnum . „ Það er mikið gleðiefni að bókmenntir séu umræðuefni hjá fólki og að samtal um bækur lifi góðu lífi , “ segir Hrefna .